作者:陳著
標題:大酺
內容:自有乾坤，扶人極，宗主須還人物。今為何時節，滿紅塵富貴，絮花飄忽。抵障狂瀾，提攜正印，一柱天擎突兀。平生分明處，是從容處□，不差毫髮。把朝市山林，一般看了，無邊風月。深衣清到骨。紫樞府、誰信曾簪笏。炊脫粟、黃雞白酒，補菊栽梅，碧溪繞、竹籬茅屋。無限輕描貌。都說道、詔書催發。想回首、招黃鵠。微微自笑，惟有赤松衣缽。相陪對門石佛。